(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 117

It-Tlieta 08 ta' Novembru, 2011

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 117

It-Tlieta 08 ta' Novembru, 2011

Il-Kumitat iltaqa' fil-Palazz, il-Belt Valletta, fis-02:30 p.m.

Il-Minuti tal-Laqgħa Nr.

109 li saret nhar il-Ħamis 7 ta' Lulju 2011 ġew konfermati.

THE CHAIRMAN (Onor. Edwin Vassallo): Hawn talba sabiex cameramen tal-One News u tal-media.link ikunu jistgħu jieħdu xi filmati tal-ewwel parti tal-laqgħa.

Il-permess ingħata.

Immigrazzjoni Irregolari

THE CHAIRMAN: Ngħaddu mill-ewwel għad-diskussjoni tal-lum, fejn se jkollna laqgħa oħra f'dan il-Kumitat tal-Affariijiet Soċjali li se tiffoka fuq l-immigrazzjoni rregolari.

Ftit ilu l-Ministru talabni biex ikun jista' jagħtina update ta' x'inhu jiġri f'din is-sitwazzjoni.

Ovvjament wara r-recess tas-sajf aħna se nerġgħu nibdew niltaqgħu regolarment fuq dan is-suġġett.

Għaldaqstant se nħalli immedjatament il-kelma lill-Ministru.

CARMELO MIFSUD BONNICI (Ministru tal-Ġustizzja u l-Intern): Jien li se nipprova nagħmel illum hu li nibda nagħti biċċiet ta' informazzjoni biex imbagħad fil-laqgħat li ġejjin wieħed ikun jista' japprofondixxi ftit aktar fil-fond fuq dawk id-diversi punti marbuta mas-suġġett.

Kif nafu din is-sena kienet waħda impenjattiva ħafna fuq dan il-front minħabba l-konflitt li kien hemm fil-Libja.

U rrid nibda billi ngħid li dan ġab xenarju kompletament differenti minn tas-soltu u allura, għall-ewwel darba rajna xenarju fejn persuni li bdew jitilqu mill-ixtut Libjani ma kenux qed jitilqu minn żona ta' paċi imma kien hemm għall-ewwel darba żona ta' konflitt ċivili intern imdemmi u allura din is-sena ratna mpenjati ħafna fuq dan il-front u allura diffiċli biex f'din l-ewwel laqgħa nkun nista' b'mod eżawrjenti nidħol fil-punti kollha li nixtieq nidħol fihom.

Apparti minn dan xtaqt ukoll li fil-laqgħat li ġejjin inkun nista' nsejjaħ numru ta' persuni sabiex jattendu miegħi ħalli jkunu jistgħu jidħlu aktar fid-dettall tax-xogħol li qed jagħmlu.

Mela għal-laqgħa li ġejja, jekk intom taqblu, xtaqt ngħid lir-Refugee Commissioner sabiex jiġi hawnhekk u jagħtina ftit informazzjoni tax-xogħol kbir li qed isir f'dak l-uffiċċju.

Xtaqt ukoll nidħol fix-xogħol li qed isir fl-open centres u fil-closed centres ħalli wieħed ikollu idea dettaljata tax-xogħol li qed isir hemmhekk.

Issa min-naħa tiegħi xtaqt nagħmel dawn il-punti li ġejjin.

Matul din is-sena Malta rċeviet 1,535 persuna bid-dgħajjes u li minnhom kien hemm 1,042 raġel, 268 mara u 125 tfal.

Il-pajjiżi prinċipali li minnhom ġew dawn in-nies kienu mis-Somalja 411, mill-Eritrea 280, min-Niġerja 240 u mill-Etjopja 103.

Irrid ngħid li matul din is-sena rajna tibdil fl-attraversamenti li saru u rajna wkoll tibdil fil-flows li wieħed jara s-soltu fuq livell Mediterranju.

Jien għadni ġej minn laqgħa li saret fil-Lussemburgu, fejn sar rapport mill-Kap tal-Frontex u aktar 'il quddiem se nitkellem ukoll fuq dan is-suġġett.

F'dan ir-rapport intqal li fil-parti ċentrali tal-Mediterran kien hemm kwantità ta' persuni li qasmu u rrid ngħid li skont l-istatistika li hu offrilna, jidher li fuq in-naħa Spanjola kien hemm madwar 5,500 ruħ li qasmu 'l fuq lejn Spanja, mentri fuq in-naħa tat-Turkija u l-Greċja kien hemm madwar 35,000 filwaqt li fil-parti ċentrali kien hemm madwar 60,000 persuna!

Ovvjament rajna influss ta' nies li telgħu min-naħa tat-Tuneżija direttament lejn Lampedusa u f'ċerti drabi lejn Pantelleria u direttament lejn Sqallija.

Aħna ma rċevejna l-ebda waħda minn dawn id-dgħajjes li ġew min-naħa tat-Tuneżija.

Kulmin telaq minn Tunes, telaq b'mod qawwi fil-perjodu inizjali meta kellna r-rivoluzzjoni għaddejja ġo Tunes imma aħna, in-nies li daħlu f'pajjiżna kienu prinċiparjament mil-Libja.

Bejn wieħed u ieħor kien hemm 60,000 ruħ li qasmu mil-Libja u mit-Tuneżija u jidher biċ-ċar li l-maġġoranza tagħhom kienu nies li qed ifittxu ħajja alternattiva u ħajja ta' xogħol.

Jiġifieri ma kellniex żieda fl-Italja ta' persuni li qed jiġu mill-konflitt tal-Libja imma kellna kwantità kbira ta' nies li ġejjin min-naħa tat-Tunesija.

Ovvjament dan ma jfissirx li aħna ma żammejnix viġilanza u attenzjoni u dan qed ngħidu b'mod partikolari għax irrid infakkar li fil-bidu ta' din is-sena, speċjalment wara s-17 ta' Frar meta beda l-konflitt, kien hemm rapporti li se jkun hemm kwantità kbira ta' persuni li se jiċċaqilqu min-naħa tal-Libja u jitilgħu 'l fuq fil-Mediterran.

Fi Frar u Marzu ta' din is-sena ġejt ikkonfrontat b'diversi indikazzjonijiet ta' rapporti magħmula minn organizzazzjonijiet varji fosthom il-UNHCR, l-IOM u l-Frontex fejn konna qed nitkellmu fuq ammonti li jaqbżu l-100,000.

Aħna konna qed nipprospettaw li fil-Mediterran kien se jkollna almenu 100,000 persuna li se jaqsmu min-naħa tal-Libja.

Kien hemm displacement ta' nies li ħarbu mil-Libja imma l-maġġoranza tan-nies li ħarbu jidher biċ-ċar – miċ-ċifri li ħarġu l-IOM - li huma kollha mill-frontieri, jiġifieri mill-Eġittu, miċ-Chad, min-Niger, mill-Alġerija u mit-Tunesija.

Mela dawn kienu persuni li riedu jaħarbu mill-konflitt, persuni li kienu qegħdin il-Libja jistennew l-opportunità tagħhom biex jaqsmu lejna jew inkella lejn in-naħa Torka.

Fir-realtà l-ammonti ma kenux daqskemm wieħed kien qed jipprevedi oriġinarjament.

Allura l-ewwel punt li rrid ngħid hu li rrid nirringrazzja lin-nies kollha tal-Ministeru tiegħi li ħasbu fi pjan ta' kontinġenza li jħares lejn il-worst scenarios possibbli u mhux lejn ix-xenarju li attwalment kellna.

Irrid ngħid b'mod mill-aktar ċar - u qed ngħidha f'dan l-istadju biex tkun ċara għal kulħadd - li avolja bħalissa qed naraw kalma relattiva aħna xorta waħda m'aħniex qed inniżżlu l-viġilanza tagħna għal dak li jista' jiżviluppa.

Ma ninsewx li bħalissa ġol-Libja għandek sitwazzjoni fejn ir-reġim l-antik spiċċa u allura hemm il-bidu ta' proċess għal formazzjoni ta' gvern ġdid peremezz ta' elezzjoni demokratika ġdida.

U qegħdin nipprevedu li dan se jieħu l-ħin tiegħu u ovvjament l-organizzazzjoni tal-boarder control u tal-forzi dixxiplinati, f'din iċ-ċirkostanza se jieħdu t-tul taż-żmien.

Allura dan ma jeskludix bl-ebda mod li jista' jkollna każijiet ta' persuni li jitilqu mil-Libja biex isibu kenn f'pajjiżna.

Il-kapitlu tal-immigrazzjoni irregolari, għalkemm mill-15 ta' Awwissu meta l-Forzi tan-naħa tal-liberazzjoni ta' Benghazi daħlu f'Tripoli rajna a significant marked decrease ta' nies li qasmu bil-baħar....

Minn rapporti internazzjonali li ħarġu jidher ukoll li l-persuni li kienu qed jaqsmu, jista' jkun b'mod qawwi li kienu qed jiġu mbuttati mir-reġim ta' Gheddafi.

Dan ma jfissirx però li f'dawn iċ-ċirkostanzi ma jkollokx ukoll persun oħra li jipprovaw jaqsmu min-naħa għall-oħra.

Ovvjament pajjiżna żamm il-pożizzjonijiet tiegħu.

Irrid ngħid ukoll li matul il-konflitt kollu u matul dan iż-żmien kollu l-politika tagħna ma bdilnihiex u lanqas ipprovajna nċaqilquha.

Fil-fatta dawk il-persuni li jiġu f'pajjiżna u ma jkollhomx id-dokumenti magħhom jitqiegħdu l-ewwel f'ċentru ta' detenzjoni.

Irrid ngħid li fl-2010 ma kellniex numru daqshekk qawwi ta' persuni li waslu Malta, anzi l-ammont kien pjuttost żgħir ħafna, u dan ippermettilna sabiex inkunu nistgħu nduru b'mod qawwi u radikali d-diversi postijiet li fihom aħna nżommu lil dawn in-nies, speċjalment fil-parti inizjali taċ-ċentru tad-detenzjoni.

Ovvjament il-persuni li ġew f'din il-wave sabu għad-dispożizzjoni tagħhom kondizzjonijiet ferm aktar superjuri minn dak li qatt kellna qabel.

Il-maġġor parti ta' dawk l-1,500 persuna ġew hosted fir-reception centres.

Dak iż-żmien aħna ħadna ħsieb sabiex inkunu nistgħu nagħtuhom l-assistenza meħtieġa.

Ir-Refugee Commissioner ħa ħsieb li jipproċessa dawn l-applikazzjonijiet ta' dawn l-1,500 ruħ u nista' ngħid li kważi kollha ġew diġa' ipproċessati.

Ovvjament dawk li jkunu ġejjin minn reġjuni fejn hemm il-ġlied jew fejn qed ikunu ppersegwitati, kellhom l-istatus tagħhom ta' refuġjat kważi wara xahrejn, tlieta imma dawk li jkunu ġejjin mill-West Africa, fejn hemmhekk għandek ċerti diffikultajiet minħabba li hemmhekk m'hemmx konflitti, – kellek minnhom ġejjin min-Niġerja - allura dawk ma ngħatawx l-istatus ta' refuġjati.

Bħalissa bejn wieħed u ieħor - għax bil-mod il-mod iċ-ċifri kuljum jinbidlu – għandna 60% tal-persuni li applikaw għall-ażil li ngħataw l-istatus mhux neċessarjament ta' refuġjati imma l-istatus umanitarju li jagħtihom il-protezzjoni.

Mill-1,500 ruħ li ġew ipproċessati nixtieq infakkar li f'weekend partikolari kienu daħlu ħabta u sabta 983 persuna.

Illum ġoċ-ċentri magħluqa l-popolazzjoni tlaħħaq is-682 ruħ li fil-maġġoranza tagħhom huma rejected.

Minn dawn għandna 605 irġiel u 77 mara.

Fiċ-ċentri miftuħa, għalkemm kellna sitwazzjonijiet matul is-sajf fejn kellna ċerta abbundanza ta' persuni li qegħdin fiċ-ċentri miftuħa u li f'mumenti minnhom tlajna għal madwar 2,500 ruħ, preżentament inżilna għaċ-ċifra ta' 2,147 persuna.

Il-politika tagħna hija dik li lil dawn in-nies ma nħalluhomx kemm jista' jkun idumu fiċ-ċentri.

Aħna jidhrilna li m'għandhomx jiġu istituzzjonalizzati, jiġifieri ladarba daħlu f'pajjiżna jridu jitgħallmu jaqtgħu bi snienhom, jitgħallmu jidħlu fis-settur tax-xogħol, sia jekk ikunu se joqgħodu Malta u sia jekk ikunu se jitilqu f'pajjiżi oħra.

L-esperjenza tagħna ripetuta u b'mod evidenti hija li dawn il-bnedmin mal-ewwel opportunità li jsibu jitilqu minn pajjiżna.

Avolja aħna nagħmlu x-xogħol magħhom u nipprovaw naraw li l-pożizzjoni tagħhom hawn Malta ma tkunx in konflitt mal-kultura u mal-ideat tagħna kif ukoll jekk hemm minnhom li jridu b'xi mod jagħmlu xi forma ta' integrazzjoni, dan ikunu jistgħu jagħmluh.

Imma minkejja dan ix-xogħol kollu li jsir f'din id-direzzjoni rridu ngħidu - u dan għedtu diversi drabi pubblikament – li għandna d-diffikultajiet kbar biex dawn jibqgħu hawn Malta għax il-maġġoranza tagħhom, kif isibu l-opportunità jitilqu minn pajjiżna.

Irrid ngħid ukoll li parti mill-ħidma li aħna għamilna matul din is-sena kienet proprju dik -minkejja d-diffikultajiet kbar li kellna għax inti trid tuża dejjem l-istess persuni - li rnexxilna nirripatrijaw 105 persuna lura lejn il-pajjiż tal-oriġini tagħhom, kif ukoll 25 oħra marru lura permezz tal-assisted volontary return, jiġifieri persuni li minn rajhom jiddeċiedu li jmorru lura lejn il-pajjiż tal-oriġini tagħhom.

Irrid ngħid ukoll li bl-isforzi li għamilna, b'mod partikolari fil-bidu tas-sena u li bqajna sejrin bihom sa Ġunju, Lulju ta' din is-sena, kien hemm numru ta' persuni oħra li se jiġu integrati f'pajjiżi differenti.

Matul dan ix-xahar ta' Novembru għandna naraw dan b'mod fiżiku u ċar għax hemm pajjiżi li ma jkunux iridu jagħmlu daqshekk pubbliċità minn din il-ħaġa imma għandna naraw b'mod pubbliku numru ta' persuni li se jiċċaqilqu għal pajjiżi oħra.

Il-proċess għadu għaddej għax huwa wieħed pjuttost twil u kkomplikat.

F'dawn il-każijiet ikollok il-vantaġġ ta' pajjiżi li jkunu diġa' għamlu proċessi ta' integrazzjoni bħal dawn minn Malta u allura diġa' jkunu jafu lin-nies tagħna f'Malta, ikunu diġa' jafu x'inhi s-sistema u min hu r-rappreżentant tal-UNHCR u tal-IOM.

Imma mbagħad għandek numru ta' pajjiżi oħra li din hija l-ewwel darba għalihom li qed jidħlu għal dan it-tip ta' programm u hemmhekk allura għandek ferm aktar komplikazzjonijiet.

Ovvjament għall-pajjiżi li diġa' għamlu u draw din il-ħaġa l-ħajja tagħhom se tkun aktar faċli u allura qegħdin nagħtuha l-priorità biex aħna, fl-istess ħin inkunu nistgħu nċaqilqu - speċjalment fejn hemm il-possibilità li ngħaqqdu l-familji - dawn l-1,500 ruħ li għandna f'pajjiżna.

Jekk kollox imur tajjeb, sal-aħħar ta' dan ix-xahar għandna naraw bejn wieħed u ieħor 250 persuna rilokati f'pajjiżi oħra.

Ovvjament il-proċess irid ikompli.

Hawnhekk irrid nirringrazzja b'mod partikolari lill-ħidma tal-Kummissjonarja Cecilia Malmstrom li sibtha f'diversi mumenti.

Din il-persuna fehmet is-sitwazzjoni tagħna u rrid ngħid li din is-sena, l-ewwel viżta tagħha kienet proprju f'pajjiżna, fejn ġiet tara x'għandna.

Matul din is-sena kellna wkoll numru ta' ministri minn pajjiżi oħra li ġew f'pajjiżna sabiex jaraw x'inhi s-sitwazzjoni.

U jekk kollox imur tajjeb lejn l-aħħar ta' dan ix-xahar għandu jkollna magħna lill-Ministru tal-Islovakkja u warajh se jiġi wkoll il-Ministru tal-Immigrazzjoni u tal-Intern Awstrijakk.

It-tnejn li huma se jiġu biex nagħmlu bilateral meetings hawnhekk u biex jaraw kif jistgħu jikkollaboraw aħjar u jkunu ta' sostenn għalina.

Din hija parti mill-ħidma li aħna qegħdin nagħmlu u qed naraw li hija xi ħaġa tajba.

Ovvjament din is-sena kkonċentrajna l-aktar fuq dan il-konflitt tal-Libja u l-impatt sħiħ tiegħu.

U allura wieħed jirrealizza li l-Uffiċċju tal-Kummissarju għar-Refuġjati matul din is-sena għamel ħafna xogħol tajjeb.

Fil-fatt diġa' ra 1,695 applikazzjoni għax minbarra l-1,700 ruħ li ġew bid-dgħajjes kellna wkoll numru ta' persuni oħra li kienu għadhom hawnhekk, fosthom ukoll Libjani li tul il-perkors għamlu talba għall-ażil bħalma għamlu ż-żewġ piloti li waslu hawn Malta.

Il-Kummissarju rnexxielu jagħmel dan kollu u fortunatament għalina għandna speed tajjeb ħafna ta' tliet xhur, erbgħa, speed li huwa rikonoxxut mill-Unjoni Ewropea.

Irrid ngħid ukoll li fl-aħħar laqgħa attendejt għaliha kien hemm ukoll espressi diskussjonijiet u preokkupazzjonijiet għas-sitwazzjoni li hemm ġol-Greċja fil-konfront tal-kwestjoni tal-immigrazzjoni irregolari.

Pajjiżna hemmhekk ukoll huwa preżenti, jiġfieri aktar 'il quddiem meta nitlob lill-Kmandant tal-Forzi Armati sabiex jiġi f'dan il-Kumitat, ikun jista' jispjega dawn l-affarijiet.

Għandna wkoll il-Korp tal-Pulizja li għandu hemmhekk nies minn tiegħu li qegħdin jieħdu l-esperjenza fil-post.

Jiġifieri qegħdin nagħtu s-sostenn tagħna lill-Greċja imma rridu naċċettaw li fiċ-ċirkostanzi li għaddejja minnhom il-Greċja, ovvjament hija waħda li dejjem titlob li jsir il-monitoraġġ tagħha.

Pajjiżna kien dejjem favur li jassisti lill-Greċja.

Irrid ngħid li bnejt rapport tajjeb sia mal-Ministru preċedenti kif ukoll ma' dan il-Ministru li hu nkarigat minn dan is-settur partikolari.

Nifhem id-diffikultajiet kbar li għandhom imma aħna, mid-dimensjonijiet tagħna u mill-abilitajiet tagħna se nibqgħu mpenjati sabiex nassistuhom.

Waħda mill-affarijiet li fortunatament għalina rnexxilna naraw matul din is-sena wkoll kienet it-twaqqif tal-European Asylum Support Office.

Jien inħoss li dan huwa unur kbir għal pajjiżna li rnexxielu jara li jkollu uffiċċju tal-Unjoni Ewropea li jitwaqqaf hawnhekk.

Dan l-uffiċċju għandu profil qawwi u huwa ta' importanza kbira, tant li fl-Unjoni Ewropea qed jingħata dejjem aktar attenzjoni.

Fl-aħħar laqgħa li jien kont l-executive director tagħha, is-Sur Robert Visser kien preżenti u ntalab jagħti r-reazzjonijiet tiegħu għal dak li kien għaddej rigward kwestjonijiet varji li aħna għandna fl-Unjoni Ewropea.

U rrid ngħid li mid-19 ta' Ġunju lil hawn l-aġenzija bdiet tiffunzjona hawn Malta u bdiet proċess ta' reklutaġġ ta' nies mill-Unjoni Ewropea kollha kemm hi.

Fil-fatt sal-aħħar ta' din is-sena se tkun qiegħda timpjega 25 ruħ imma l-aktar ħaġa importanti hi li dan l-uffiċċju tal-ażil se jgħin fl-aktar mekkaniżmi importanti li jassistu l-Unjoni Ewropea f'din il-kwestjoni tal-immigrazzjoni irregolari.

U hawnhekk irrid ngħid li l-issue tal-immigrazzjoni irregolari baqgħet ta' prijorità tal-Unjoni Ewropea u dan għaliex qed naħdmu sabiex inwasslu kemm jista' jkun il-messaġġ li permezz tiegħu ngħidu li min jiġi f'pajjiżna jew fl-Unjoni Ewropea għandu juża' channels legali.

Min juża' channels illegali għandu żewġ strumenti li jippermettulu jqiegħed l-affarijiet f'posthom; l-ewwel wieħed hu li jsir screening kemm jista' jkun malajr mill-pajjiż individwali tal-applikazzjoni tal-ażil, u allura l-uffiċċju tal-ażil f'Malta qed jgħin fl-istituzzjonijiet Ewropej sabiex ikun hemm standards uniformi għar-rigward tal-proċess tal-ażil.

Fl-Ewropa nitkellmu fuq l-asylum shopping, jiġifieri li persuna tipprova tmur f'pajjiż minflok f'pajjiż ieħor għax taħseb li se jkollha kondizzjonijiet favorevoli.

Pereżempju tapplika għall-ażil f'pajjiż li taf li l-applikazzjoni tagħha se ddum aktar biex tiġi pproċessata u allura, billi taf li se ddum aktar biex tiġi pproċessata, taf li se ddum aktar f'dak il-pajjiż mingħajr ma jkun hemm ordni għat-tkeċċija tagħha mill-pajjiż.

Għalhekk jekk kemm-il darba aħna nibqgħu naħdmu fuq din ir-relazzjoni, kif qed jirnexxilna nagħmlu bil-European Asylum Support Office kif ukoll fl-Unjoni Ewropea bil-Common European Asylum Measures li qed isiru biex kulħadd ikollu proċess uniformi u jkun hemm ukoll deċiżjonijiet li jkunu aċċettati minn kulħadd..…

Sfortunatament naraw li jkun hemm ħafna diffidenza bejn il-pajjiżi membri fuq jekk kemm-il darba dak li jkun qiegħed jiġi pproċessat huwiex bl-istess kriterji minn pajjiż għal pajjiż ieħor.

Ċerti drabi jkun hemm min jaħseb li pajjiż bħal tagħna nkunu aktar favorevoli minn pajjiżi oħrajn u kelli ċirkostanzi fejn kelli nwieġeb fuq din il-biċċa wkoll u spjegajt li din mhijiex kwestjoni li aħna qed inkunu aktar b'idejna miftuħa minn pajjiżi oħrajn imma sempliċiment li qed napplikaw ir-regoli li ġew stabbiliti mill-Unjoni Ewropea stess.

U allura, abbażi ta' dawk ir-regoli dawn il-persuni jikkwalifikaw.

Aħna għednilhom li m'għandniex x'naħbu għax il-proċess huwa ugwali għall-istandards li jridu huma u allura aħna qegħdin immexxu 'l quddiem.

L-EASO se jkun qiegħed minflok l-uffiċini tat-Transport Malta u bħalissa qed isir ir-refurbishment mill-Unjoni Ewropea, fejn se jintnefqu €2.4 miljun.

Issa f'laqgħa oħra jkollna l-opportunità li nidħlu aktar fid-dettall ta' x'inhuma l-miri tal-European Asylum Support Office, x'inhuma l-vantaġġi li se joffri dan l-uffiċċju lill-pajjiżna.

Irrid ngħid li l-European Asylum Support Office twaqqaf għax kien wieħed mill-miri tal-patt Ewropew fuq l-immiograzzjoni u l-ażil li għadda taħt il-Presidenza Franċiża.

Irrid ngħid li għalkemm dan huwa l-aktar objettiv ċar li jidher u li hu evidenti esternament, hemm objettivi oħra li saru taħt il-patt tal-immigrazzjoni u l-ażil li mbagħad ġie żviluppat ukoll mill-Patt ta' Stokolma u mxejna passi 'l quddiem.

Għandek il-kwestjoni tal-qualified workers u l-kwestjoni li jittieħdu passi kriminali kontra min jimpjega persuni li jkunu daħlu f'pajjiż b'mod illegali fejn għandek direttivi li llum kwżi kollha huma allineati.

Pajjiżna wkoll ħa ħsieb li jallinejahom u mexjin sew f'din id-direzzjoni.

Kif għedt l-ewwel pass sabiex tagħti soluzzjoni aħjar għall-kwestjoni tal-immigrazzjoni irregolari huwa billi tibni istituzzjoni li tiddeċiedi b'mod veloċi l-kwestjoni tal-ażil u li fl-istess ħin – għalkemm din hija ferm aktar diffiċli - tkun tista' tirripatrija persuni li ma ħaqqhomx dan l-istatus.

Din hija waħda mid-diffikultajiet u mill-ġlidiet li ovvjament irridu nagħmlu fl-Unjoni Ewropea.

Way back f'April tal-2009, f'laqgħa pjuttost imqanqla li kelli barra jiena kont insistejt li l-Frontex, li diġa' kellha wieħed mill-għanijiet tagħha li tagħmel ir-ripatriju ta' dawn il-persuni, għandha tagħmel dan u it gets its act in order ħalli tkun tista' tagħmilha aħjar.

Matul dawn is-snin rajna ċaqliq f'din id-direzzjoni imma personalment għadni m'inix sodisfatt biżżejjed u kelli l-opportunità li nuri n-nuqqas ta' approvazzjoni għall-miri li jien xtaqt li nilħqu u li ma lħaqnix fir-rigward tar-ripatriazzjoni min-naħa tal-Frontex.

Irrid nirrikonoxxi wkoll li l-Frontex żammet kont taċ-ċirkostanzi diffiċli tagħna minħabba ċ-ċokon ta' pajjiżna għaliex pajjiżi kbar jistgħu jidħlu għal ċerti proġetti ma' dawn il-pajjiżi ta' oriġini li aħna ma nistgħux nidħlu fihom.

Għal dan il-għan il-Frontex ħolqot proġett imsemmi Melita Project li huwa intenzjonat sabiex jagħmel identifikazzjoni aħjar ta' dawk il-persuni li jkunu ġejjin minn pajjiżi terzi u ovvjament sabiex ikun hemm l-akkwist ta' dokumenti tal-ivjaġġar kif ukoll sabiex jorganizzaw ruħhom aħjar fir-rigward tal-flights biex dawn imorru lura.

U dan għaliex ħafna drabi Malta ma tkunx tista' timla' ajruplan b'dawn in-nies u għalhekk permezz tal-għajnuna ta' pajjiżi oħra, ikun jista' jiġi ajruplan minn pajjiż ieħor sabiex jiġbor lil dawn in-nies.

Bħalissa qegħdin naħdmu ma' ċerti pajjiżi bħan-Niġerja, l-Ivory Coast, il-Ghana, il-Mali, is-Sudan, Togo, il-Liberja u l-Gambja biex ikollna f'pajjiżna ambaxxaturi tagħhom.

Dan diġa' bdejna nagħmluh fuq inizjattiva tagħna, fejn id-Direttur Ġenerali s-Sur Mario Caruana mar ukoll il-Ghana u n-Niġerja fejn għamilna ċerti break throughs li qabel ma kellnix.

Ġew ukoll ministri kif ukoll ambaxxaturi minn dawn iż-żewġ pajjiżi sabiex ikomplu din id-diskussjoni.

Hawnhekk irrid ngħid li l-konflitt fil-Libja, in vista tal-fatt li dawn id-diversi pajjiżi fil-maġġoranza tagħhom kellhom ambaxxata ġo Tripoli li tkopri lil Malta wkoll, bil-konflitt dawn l-operazzjonijiet li kienu jsiru b'mod regolari mil-Libja kellhom jieqfu u ġew at a stand still.

Nittamaw li s-sitwazzjoni ġo Tripoli tkun tajba bħalma hi f'postjiet oħra, bħall-Benghazi sabiex naraw ukoll ċaqliq 'il quddiem u lura ta' dawn id-diversi ambaxxati fir-remit li għandhom sia mal-Libja kif ukoll ma' Malta.

Dan jieħu l-ħin tiegħu.

L-ewwel jiġu hawn u jifhmu s-sitwazzjoni x'inhi u mbagħad, hemm proċess li fih ċerti drabi jidentifikaw huma stess in-nies tagħhom u xi drabi ma jidentifikawhomx.

Għandna biċċa xogħol li qed issir fuq bażi kontinwa.

Fir-rigward tal-Frontex nittama li nidħol ftit aktar fid-dettall biex quddiem dan il-Kumitat ikun hemm ukoll record tal-pożizzjoni tagħna li ħadna fil-bidu ta' dan il-konflitt.

Se nagħmel aċċenn qasir ħafna għax għandi żewġ punti oħrajn li xtaqt nagħmilhom ukoll.

Fil-bidu tal-konflitt aħna għamilna numru ta' kondizzjonijiet għall-operat tal-Frontex f'Malta.

Dawn il-kondizzjonijiet ma seħħewx u ovvjament aħna ma dħalnix għall-operazzjoni tal-Frontex.

Jiġifieri ma konniex lesti li nidħlu għal operazzjoni bħal dik li hemm fil-Greċja għax riedna li jkun hemm operazzjoni li jkun fiha pakkett wieħed sħiħ.

Imma fuq din inkun nista' nidħol aktar fid-dettall f'laqgħa oħra.

Irrid nirringrazzja b'mod partikolari l-ħidma li saret mill-Forzi Armati ta' Malta, mill-Pulizija kif ukoll min-naħa tas-Civil Protection fuq din id-direzzjoni.

Ma rridx ninsa nsemmi lin-nies li fil-ministeru tagħna taw sehem determinanti matul il-perjodu kollu.

Jien kont involut direttament f'diversi affarijiet u nista' ngħid li rajt ħafna atti ta' intelliġenza u ta' kuraġġ li saru minn diveri persuni, sia hawn Malta kif ukoll fuq operazzjonijiet li saru barra minn xtutna.

In-nies tagħna kienu eċċellenti u wrew sens kbir tad-dmir li hu nvolut f'dawn il-każijiet u kienu kapaċi jużaw it-talenti tagħhom u rnexxilhom jagħmlu ħafna u ħafna affarijiet li pajjiżna, bħala pajjiż żgħir għandu għalfejn ikun kburi.

Nittama li f'ħajti jkolli l-opportunità li nikteb dwar id-diversi atti li wettqu dawn in-nies.

B'mod partikolari rrid nirrikonoxxi x-xogħol kollu li sar minn wara l-kwinti għaliex dan sar b'mod dettaljat u attent ħafna sabiex Malta tkun ippreparati għall-eventwalitajiet kollha li jistgħu jseħħu u anke biex inkunu nistgħu nagħtu s-sapport tagħna barra minn xtutna.

Dan sar u sar tajjeb ħafna.

Irrid ngħid li din is-sena rajna wkoll id-deployment tal-Maritime Patrol Aircraft li l-Forzi Armati għandhom u li l-ministeru tagħna rnexxilu jġib lejn pajjiżna l-external boarder funds.

B'hekk għall-ewwel darba pajjiżna għandu ajruplan tal-Forzi Armati li jista' jagħmel ħafna atti ta' sorveljanza u allura nistgħu nkunu fuq il-post aktar malajr.

B'hekk ukoll ma nkunux dipendenti fuq l-operazzjonijiet tal-Frontex jew fuq appart ta' pajjiżi oħra bħalma kien jiġri fil-passat imma issa għandna first hand information u esperjenza daparti tal-uffiċjali diretti tagħna.

Nixtieq nieqaf ftit biex nagħti l-opportunità lill-Membri sabiex jagħmlu xi mistoqsijiet.

Imma qabel xejn nixtieq ngħid li ħdimna tajjeb ukoll mal-UNHCR.

Irrid ngħid li għar-rigward il-UNHCR, matul dawn is-snin rajna tibdil f'żewġ direzzjonijiet prinċipali.

L-ewwel direzzjoni hija ta' preżenza akbar mill-UNHCR f'pajjiżna.

Fil-fatt illum minn uffiċċju żgħir hemm uffiċċju kbir il-Furjana, b'ħafna nies u xogħol għaddej il-ħin kollu.

F'dan l-uffiċċju hemm impjegati Maltin u barranin.

U dan huwa commitment min-naħa tal-UNHCR.

Aħna wkoll tajna sapport lill-UNHCR fil-konflitt li kien hemm fil-Libja.

Sfortunatament ingħatat l-impressjoni hemm barra li aħna bħala pajjiż ma tajnix importanza għall-preżenza tal-UNHCR ġewwa l-Libja mentri l-affarijiet huma kompletament bil-kontra.

Irrid ngħid li appena kien hemm it-tħabbir tal-ftehim bejn l-Italja u l-Libja jien urejt il-pożittività tiegħi dwar dan il-ftehim imma kkondizzjonajt fuq preżenza akbar tal-UNHCR ġol-Libja.

Aħna dejjem insistejna li l-UNHCR għandha tkun qiegħda hemmhekk.

Jien ukoll kelli l-opportunità li niltaqa' mal-Ministru tal-Intern Libjan u ssollevajt miegħu din l-importanza li l-UNHCR titħalla topera b'mod b'saħħitha ġewwa l-Libja.

Tlajt ukoll Geneva u ltqajt ma' Antonio Guterres, fejn wieħed mill-punti importanti li qajjimt dakinhar kien prorprju fuq il-bżonn li l-UNHCR jagħmlu aktar sforzi sabiex ikunu preżenti ġol-Libja.

Fortunatament it-tmiem tar-reġim ta' Gheddafi wassal għal kambjament u qed naraw ukoll preżenza mill-ġdid tal-UNHCR ġewwa l-Libja.

Nittamaw li din il-preżenza ġol-Libja tkompli tissoda għax nemmnu li d-diversi persuni li hemm ġol-Libja, li marru hemmhekk jew għal xogħol ġol-Libja jew inkella marru ġol-Libja bil-karrotta mdendla minn dawn it-traffikanti kriminali llegali li ħajjruhom imorru hemmhekk biex imbagħad ikunu jistgħu jaqsmu l-Mediterran.… Irrid ngħid li aħna ħdimna tajjeb ħafna u l-UNHCR baqgħet tassistina flimkien mal-IOM fuq parti importanti ħafna, u ċioè ir-rilokazzjoni ta' persuni minn pajjiżna kemm lejn l-Unjoni Ewropea kif ukoll lejn l-Istati Uniti.

U minn hawnhekk irrid nirringrazzja lill-UNHCR għax-xogħol li tagħmel ta' referrals hawnhekk biex ikunu jistgħu jittieħdu dawn in-nies.

Imma bil-konflitt tal-Libja rajna nuqqas fl-ammont ta' persuni li ttieħdu minn pajjiżna, anke mill-Istati Uniti.

Nittamaw li issa, bit-tmiem tal-konflitt, kif ukoll bil-preżenza hawn Malta ta' ambaxxatriċi ġdida, inkunu nistgħu naħdmu aħjar.

Xtaqt nagħmel xi punti oħra imma se nieqaf hawnhekk biex jekk tridu tagħmluli xi mistoqsijiet tkunu tistgħu tagħmluhom.

Naħseb li dan huwa eżerċizzju tajjeb u issa, fl-ewwel laqgħa li jmiss ngħidu lir-Refugee Commissioner sabiex jiġi hawnhekk u mbagħad ngħidu wkoll lil diversi uffiċjali oħra ħalli nagħtu rendikont lil dan il-Kumitat tax-xogħol li qegħdin nagħmlu.

THE CHAIRMAN: Grazzi tal-informazzjoni li qsamt magħna Ministru u issa se ngħaddi għar-rimarki jew mistoqsijiet min-naħa tal-Membri ta' dan il-Kumitat.

MICHAEL FALZON: Naħseb li l-ispjegazzjoni li ressaq il-Ministru kienet waħda komprensiva mhux ħażin.

Forsi l-unika ħaġa li xtaqt nistaqsi huwa dwar in-numru ta' 1,535 immigrant, jiġifieri ma kellniex ċittadini Libjani minnhom?

Xorta bqajna bl-istess pattern ta' Eritrej u Niġerjani?

CARMELO MISFUD BONNICI: Kellna ftit Libjani li ġew bid-dgħajjes.

Il-maġġoranza tagħhom ippreferew li jgħaddu mil-legal channels.

Fil-fatt li daħlu llegalment kienu biss ħamsa.

MICHAEL FALZON: Bħala sors ta' immigrazzjoni llegali baqgħu l-istess ħames pajjiżi?

U nkun qed ngħid sew meta ngħid li llum, fid-detention centres hemm madwar 700?

CARMELO MISFUD BONNICI: Hemm massimu ta' 2,400.

THE CHAIRMAN: Ministru mill-preżentazzjoni tiegħek ħarġet biċ-ċar il-politika ta' dan il-Gvern, l-azzjoni ċara, l-impenn kontinwu u l-koordinazzjoni tal-Ministeru tiegħek.

Kif għedtilna aktar 'il quddiem se nkunu nistgħu nisimgħu dwar xiex tikkonsisti din l-azzjoni u ningħataw ukoll indikazzjoni dwar il-pjan ta' kontinġenza.

Issa għadu kemm għaddieli ħsieb minn moħħi.

Minn meta ltqajna sal-lum seħħew affarijiet kbar u qisha nbidlet is-sitwazzjoni politika tal-oriġini ta' din il-problema imma jien niftakar li ġieli konna nibżgħu mir-reġim ta' Gheddafi għax kien hemm il-probabilità li r-reġim tiegħu kien qed jeħodha kontra l-politika tal-Unjoni Ewropea u meta ried kien jiftaħ il-possibilità li jsiru vjaġġi ta' immigranti irregolari lejn pajjiżi tal-Unjoni Ewropea u meta ried seta' jagħlaq il-possibilità li jsiru dawn il-vjaġġi.

Fis-sitwazzjoni preżenti, fil-fora li inti tieħu sehem u f'laqgħat mal-Ministri tal-Unjoni Ewropea, se jkunu qed jittieħdu miżuri biex sakemm jissaħħaħ l-operat tal-Gvern ġdid fil-Libja, jerġa' jkun hemm il-possibilità ta' miżuri u ta' strumenti li kapaċi jrażżnu l-possibilità li jerġa' jkun hemm vjaġġi mill-Afrika ta' Fuq, prinċiparjament mil-Libja lejn pajjiżi tal-Unjoni Ewropea?

Qed ngħid hekk għax is-sajf li ġej jasal ukoll u t-temp bnazzi jista' joħloq tentazzjoni sabiex dawn ir-refuġjati jerġgħu jibdew jaqsmu l-baħar.

L-Unjoni Ewropea kif se tħares lejn is-sitwazzjoni preżenti tal-Libja sabiex tara li effettivament trażżan milli jerġa' jkun hemm din il-possibilità?

L-Italja żgur li hija interessata li tara li ma jerġax ikun hemm influss ta' nies f'Lampedusa.

U Spanja tista' tkun interessata wkoll.

Naturalment aħna, permezz tiegħek Ministru, fil-fora tal-Unjoni Ewropea interessati wkoll li naraw li ma jerġax ikun hemm il-bidu ta' dawn il-vjaġġi.

CARMELO MISFUD BONNICI: Din hija mistoqsija pertinenti ħafna.

Fl-Unjoni Ewropea diġa' sar xogħol f'din id-direzzjoni però x-xogħol f'din id-direzzjoni jrid ikollu ftit aktar stabilità fis-settur tal-Libja.

Tinsiex li hawnhekk qed nitkellmu fuq pajjiż li huwa kważi totalment imkisser, mhux biss fiżikament imma anke l-istrutturi l-antiki kollha li kienu jeżistu għandhom diffikultajiet biex jerġgħu jibdew jaħdmu.

Ma ninsewx ukoll li ġol-Libja għandek proċess ta' transizzjoni, fejn sejrin lejn elezzjonijiet demokratiċi u allura għandek diffikultà biex tiltaqa' ma' xi ħadd li miegħu tista' tibda tistabilixxi rabtiet li permezz tagħhom tkun tista' tiftiehem fuq ċerti punti.

Pereżempju għandek it-training ta' boarder guards, ta' pulizija u ta' nies li jkunu jafu jissorveljaw tajjeb u sabiex ikunu jafu jħaddmu b'mod tajjeb is-search and rescue zone.

Il-Forzi Armati ta' Malta diġa' għandhom links ma' dan in-National Counsil u diġa' offrew li jsir taħriġ lil nies fuq is-search and rescue zone ħalli l-Libja tkun kapaċi li tissorvelja b'mod tajjeb is-search and rescue zone tagħha.

Irridu naraw ukoll jekk il-Libja hijiex se tbiddel il-politika tagħha rigward il-fruntieri.

Fl-opinjoni tiegħi dak huwa l-aktar fattur determinanti.

Ma ninsewx li l-politika tar-reġim li kien hemm qabel kienet waħda fejn il-fruntieri ma jiġux salvagwardjati.

Kulmin irid jidħol seta' jidħol u ovvjament dik is-sitwazzjoni kienet tagħti lok għal flow ta' nies li jgħaddu mingħajr ma jgħaddu mir-rutini legali.

U allura ma kellek lil ħadd li jivverifika x'tip ta' nies qegħdin jidħlu u x'inhu l-flow tan-nies li qed jidħlu.

Jekk il-Libja tbiddel il-pożizzjoni tagħha, allura anke daparti tal-Unjoni Ewropea nkunu nistgħu nkomplu naħdmu fuq proġett li konna bdejna inizjalment taħt il-Kummissarju Jacques Barrot u li pprovat tkomplih ukoll Cecilia Malmstrom.

Hawnhekk qed nirriferi għall-assistenza lil-Libjani sabiex dawn ikunu jistgħu jissorveljaw aħjar il-frontieri tagħhom bl-apparat modern li jeżisti llum 'il ġurnata.

F'dan l-istadju qed naraw ħafna volontà tajba u passi pożittivi.

Nafu li hemm diversi organizzazzjonijiet li diġa' qed jaħdmu u qegħdin linked ma' dan it-Transitional Council sabiex ikunu jistgħu jippreparaw ruħhom għall-futur.

Fejn se jaslu ma nafux.

Min-naħa tagħna se nibqgħu dejjem viġilanti f'dak li għandu x'jaqsam pajjiżna u se nibqgħu dejjem disposti li nassistu u se nibqgħu ppreparati sabiex nagħtu s-sehem tagħna fuq livell ta' Unjoni Ewropea biex dan ikun jista' isir.

Aħna konna nsistejna flimkien ma' pajjiżi oħra li jkun hemm pakkett finanzjarju għalihom.

Anzi li dan jingħata wkoll lit-Tuneżija u lill-Eġittu sabiex inkunu nistgħu nibnu aħjar ir-relazzjoni tagħna magħhom hemmhekk.

Ovvjament dan kollu għall-futur.

Bħalissa tista' tkun il-kalma wara l-maltempata jew il-kalma qabel il-maltempata.

Imma kulmin ikollu l-privileġġ u l-unur li jkun il-Ministru tal-Immigrazzjoni, jaf li jrid kuljum jieħu ħsieb li jara li jkollu din it-tip ta' sorveljanza għaddejja u jkollu kemm jista' jkun widnejh mal-art.

Jekk tippermettili nixtieq nirringrazzja lil diversi nies fil-Ministeru li kull nhar ta' Tnejn, meta kont qiegħed l-isptar, b'mod kważi reliġjuż kienu jiġu ħdejja biex jgħiduli sewwa sew mis-setturi varji x'qed jaraw bħala feedback, x'qed jiġri, x'inhuma l-kurrenti u dan kollu biex nipprovaw nieħdu l-aħjar deċiżjonijiet għal pajjiżna u għall-persuni.

Li hu żgur hu li aħna, fl-ebda mument, minkejja l-kritika li rċevejna speċjalment minn ċerti organizzazzjonijiet, ma naqqasna mill-valur tal-persuna umana jew inkella ħadna xi sogru jew riskju biex xi ħadd minn dawn il-persuni jitlef ħajtu.

Grazzi.

THE CHAIRMAN: Ma jidhirx li hawn aktar rimarki u għalhekk nistgħu niltaqgħu l-Erbgħa, 24 ta' Novembru.

CARMELO MISFUD BONNICI: Dakinhar se jkolli lill-Ministru tal-Islovakkja.

THE CHAIRMAN: Mela naġġornaw din il-laqgħa għal nhar it-Tlieta, 22 ta' Novembru fis-2.15 p.m. Grazzi.

Fit-3:30 p.m, il-Kumitat aġġorna għal data li għandha tiġi kkomunikata iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 117

It-Tlieta, 8 ta' Novembru, 2011

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-2.30 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qal it-talba.

Il-Minuti tal-Laqgħa Nr.

109 li saret nhar il-Ħamis 7 ta' Lulju 2011 ġew konfermati.

Il-President talab il-permess tal-Kumitat sabiex cameramen tal-One News u tal-media.link ikunu jistgħu jieħdu filmati tal-ewwel parti tal-laqgħa.

Il-permess ingħata.

Immigrazzjoni Irregolari

L-Onor Edwin Vassallo stieden lill-Ministru tal-Ġustizzja u l-Intern biex jagħti rapport dwar l-iżviluppi li seħħew f'dawn l-aħħar xhur f'dan il-qasam.

L-Onor Carmelo Mifsud Bonnici, ta rendikont ta' kemm persuni ġew f'pajjiżna fl-ewwel xhur ta' din is-sena, kif ukoll ta spjegazzjoni dwar il-kunflitt fil-Libya u x'effetti jista' jħalli fuq l-influss ta' immigranti.

Kien preżenti wkoll is-Sur Mario Caruana, Direttur Ġenerali fil-Ministeru tal-Ġustizzja u l-Intern.

Wara kien hemm diskussjoni.

Fit-3:30 pm, il-Kumitat aġġorna għal data li għandha tiġi kkomunikata iktar tard.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

AVVIŻ

Laqgħa Nru. 118

L-Erbgħa 9 ta' Novembru, 2011

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar l-Erbgħa, 9 ta' Novembru, 2011 fis-7:15 p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni mid-Dipartimenti tal-Edukazzjoni u tas-Saħħa.

Affarijiet oħra.